CELEX: 32022D0326
Language: lt
Date: 2022-02-24 00:00:00
Title: Komisijos įgyvendinimo sprendimas (ES) 2022/326 2022 m. vasario 24 d. kuriuo iš dalies keičiamas Įgyvendinimo sprendimas (ES) 2019/961, kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti (pranešta dokumentu Nr. C(2022) 1074) (Tekstas autentiškas tik prancūzų kalba) (Tekstas svarbus EEE)

2022 2 28   
               
               
                  LT
               
               
                  Europos Sąjungos oficialusis leidinys
               
               
                  L 55/76
               
            
         KOMISIJOS ĮGYVENDINIMO SPRENDIMAS (ES) 2022/326
         2022 m. vasario 24 d.
         kuriuo iš dalies keičiamas Įgyvendinimo sprendimas (ES) 2019/961, kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti
         
            
               (pranešta dokumentu Nr. C(2022) 1074)
            
         
         (Tekstas autentiškas tik prancūzų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 129 straipsnio 2 dalį,
         kadangi:
         
                     (1)
                  
                  
                     2019 m. birželio 7 d. Komisija priėmė Įgyvendinimo sprendimą (ES) 2019/961 (2) (toliau – Sprendimas), kuriuo Prancūzijai leidžiama taikyti laikinąją priemonę pagal Reglamento (EB) Nr. 1907/2006 129 straipsnį, kad būtų apribotas tam tikros medienos, apdorotos kreozotu ir kitomis kreozotui giminingomis medžiagomis, naudojimas ir tiekimas rinkai;
                  
               
                     (2)
                  
                  
                     pagal sprendimo 1 straipsnio 1 dalį laikinąją priemonę leista taikyti 27 mėnesius nuo sprendimo įsigaliojimo dienos, t. y. iki 2021 m. rugsėjo 7 d.;
                  
               
                     (3)
                  
                  
                     27 mėnesių laikotarpis nustatytas siekiant suteikti pakankamai laiko užbaigti apribojimo procedūrą, kurią Prancūzija įsipareigojo pradėti pagal Reglamento (EB) Nr. 1907/2006 129 straipsnio 3 dalį ir per tris mėnesius nuo sprendimo priėmimo pateikti Europos cheminių medžiagų agentūrai (toliau – Agentūrai) dokumentaciją pagal to reglamento XV priedą (toliau – XV priede nurodyta dokumentacija);
                  
               
                     (4)
                  
                  
                     pagal Komisijos įgyvendinimo sprendimą (ES) 2021/1839 (3) patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data buvo nukelta į 2022 m. spalio 31 d. Tai buvo padaryta siekiant atsižvelgti į laiką, kurio reikia Agentūros nuomonei parengti ir pateikti, taip pat laiką, kurio reikia siekiant nuspręsti, ar įvykdyta bent viena iš Europos Parlamento ir Tarybos reglamento (ES) Nr. 528/2012 (4) 5 straipsnio 2 dalies pirmos pastraipos sąlygų ir ar dėl to kreozoto patvirtinimo galiojimas gali būti pratęstas;
                  
               
                     (5)
                  
                  
                     Prancūzija nepradėjo apribojimo procedūros per tris mėnesius nuo sprendimo priėmimo. Prancūzija teigia, kad pateiktinos XV priede nurodytos dokumentacijos aprėptis ir turinys yra glaudžiai susiję su diskusijų dėl kreozoto patvirtinimo galiojimo pratęsimo arba nepratęsimo pagal Reglamentą (ES) Nr. 528/2012 išvadomis, kad būtų užtikrintas galimo apribojimo pagal Reglamentą (EB) Nr. 1907/2006 teisinis suderinamumas su tų diskusijų išvadomis. Ji įsipareigojo iki 2022 m. vasario 1 d. pateikti XV priede nurodytą dokumentaciją, kad galėtų atsižvelgti į tų diskusijų išvadas;
                  
               
                     (6)
                  
                  
                     leidžiamas laikinosios priemonės taikymo laikotarpis turėtų būti toks, kad būtų galima užbaigti apribojimo procedūrą. Todėl, atsižvelgiant į apribojimo procedūros terminus, leidžiamas laikinosios priemonės taikymo laikotarpis turėtų būti pratęstas tokiam pačiam laikotarpiui, koks yra apskaičiuotas sprendime, t. y. 27 mėnesiais nuo XV priede nurodytos dokumentacijos pateikimo dienos;
                  
               
                     (7)
                  
                  
                     priežastys, dėl kurių leidžiama taikyti laikinąją priemonę, kaip aprašyta Įgyvendinimo sprendime (ES) 2019/961, lieka nepakitusios. Todėl laikinąją priemonę turėtų būti leista toliau taikyti;
                  
               
                     (8)
                  
                  
                     siekiant išvengti teisinio neapibrėžtumo, kuris atsirastų, jeigu Prancūzijai suteiktas leidimas taikyti laikinąją priemonę nustotų galioti prieš baigiant apribojimo procedūrą, būtina atgaline data pratęsti laikotarpį, per kurį leidžiama taikyti laikinąją priemonę. Todėl laikotarpis turėtų būti skaičiuojamas nuo 2021 m. rugsėjo 8 d., o ne nuo numatomos XV priedo nurodytos dokumentacijos pateikimo datos, ir atitinkamai turėtų būti pridėti papildomi penki mėnesiai, taigi iš viso laikotarpis turėtų būti pratęstas 32 mėnesiams;
                  
               
                     (9)
                  
                  
                     todėl Įgyvendinimo sprendimas (ES) 2019/961 turėtų būti atitinkamai iš dalies pakeistas;
                  
               
                     (10)
                  
                  
                     šis sprendimas atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/961 1 straipsnio 1 dalyje žodžiai „27 mėnesių“ pakeičiami žodžiais „59 mėnesių“.
         
         
            2 straipsnis
            Šis sprendimas taikomas nuo 2021 m. rugsėjo 8 d.
         
         
            3 straipsnis
            Šis sprendimas skirtas Prancūzijos Respublikai.
         
         
            Priimta Briuselyje 2022 m. vasario 24 d.
            
               
                  Komisijos vardu
               
               Thierry BRETON
               
                  Komisijos narys
               
            
         
         
            (1)  OL L 396, 2006 12 30, p. 1.
         
            (2)  2019 m. birželio 7 d. Komisijos įgyvendinimo sprendimas (ES) 2019/961, kuriuo pagal Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 129 straipsnį Prancūzijos Respublikai leidžiama taikyti laikinąją priemonę tam tikros kreozotu ir kitomis kreozotui giminingomis medžiagomis apdorotos medienos naudojimui ir tiekimui rinkai apriboti (OL L 154, 2019 6 12, p. 44).
         
            (3)  2021 m. spalio 15 d. Komisijos įgyvendinimo sprendimas (ES) 2021/1839, kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data (OL L 372, 2021 10 20, p. 27).
         
            (4)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).